<classify> Yanga inatarajiwa kuikaribisha Zanaco kwenye Uwanja wa Taifa Dar es Salaam keshokutwa katika mechi ya Ligi ya Mabingwa Afrika. Mabingwa hao wa soka Bara, juzi walitinga hatua ya robo fainali za FA kwa kuifunga Kiluvya mabao 6-1 katika mechi ya hatua ya 16 bora iliyochezwa kwenye Uwanja wa Uhuru Dar es Salaam.Akizungumza na gazeti hili jana, Mwambusi alisema sasa nguvu zote wanazielekeza kwa Zanaco kwani lengo lao ni kusonga mbele kwenye michuano hiyo. Timu yangu iko vizuri ni majeruhi wawili tu Juma Mahadhi na Geofrey Mwashiuya walioumia kwenye mechi na Kiluvya lakini wengine wote wako salama, alisema.Akizungumzia ushindi dhidi ya Kiluvya, Mwambusi alisema uzoefu ndio sababu ya kupata ushindi mnono. Ushindi wa juzi unaifanya Yanga kufuzu hatua ya robo fainali ambapo sasa itacheza na Prisons katika tarehe itakayotangazwa baadae na Shirikisho la soka Tanzania TFF.Mechi nyingine ya robo fainali ambayo pia inasubiri kupangiwa tarehe ya kuchezwa ni Azam dhidi ya Ndanda. Mechi hizo zitapangiwa tarehe kwa vile Yanga na Azam zinashiriki michuano ya kimataifa. Simba itakuwa mgeni wa Madini kwenye uwanja wa Sheikh Amri Abeid Arusha na Kagera itacheza na Mbao kwenye uwanja wa Kaitaba, mechi hizo zitachezwa Machi 18.Akizungumza baada ya mechi hiyo, kocha Mwambusi alisema Kiluvya sio timu mbaya na anaitabiria baada ya miaka miwili ijayo inaweza kupanda Ligi Kuu baada ya kucheza kwa ubora.Mwambusi alisema kilichowaponza Kiluvya walikuwa wakijaribu kucheza kwa kuwaiga bila kujua kuwa wanacheza na timu yenye uzoefu mkubwa.Aidha Mwambusi ametupa lawama kwa TFF kwa kuwapangia kucheza mechi hiyo uwanja wa Uhuru na kwamba huenda kitendo hicho kimechangia ongezeko la majeruhi katika kikosi chake.Uwanja wa Uhuru sio mzuri hasa wakati huu ambapo tunaelekea kwenye mchezo wetu wa kimataifa dhidi ya Zanaco. Angalia tumepata majeruhi wawili Juma Mahadhi na Geofrey Mwashiuya kwa sababu ya uwanja, alisema.Kwa upande wake, Kocha wa Kiluvya Yahaya Issa alisema vijana wake walipoteza muelekeo na kuacha kufuata maelekezo waliyopewa. Alisema kikubwa baada ya kutolewa kwenye michuano hiyo wanajipanga kwa msimu mpya ujao.Katika hatua nyingine, Yanga jana ilitangaza viingilio vya mechi yake ya Ligi ya Mabingwa Afrika dhidi ya Zanaco ya Zambia itakayofanyika Jumamosi kwenye uwanja wa Taifa.Akizungumza jana, Katibu Mkuu wa Yanga Charles Mkwasa alisema kiingilio cha chini katika mechi hiyo kitakuwa Sh 3,000.Alisema kwa upande wa VIP A itakuwa Sh 20,000 huku mashabiki wakilazimika kulipa Sh 15,000 kwa watakaotaka kukaa na VIP B na C.Yanga ilifuzu hatua hiyo ya 32 bora baada ya kuifunga Ngaya ya Comoro kwa mabao 5-2 huku Zanaco ikikata tiketi hiyo baada ya kuitoa APR ya Rwanda. Mkwasa alisema timu iliingia kambini jana kujiandaa na mechi hiyo ambayo wanajipanga kufanya vizuri nyumbani.  <topic>: michezo 